Schêua Sàn Pòulo de Castelétto
A schêua Sàn Pòulo a l'é 'n institûto scolàstico pùblico da çitæ de Zêna ch'o se trêuva into quartê de Castelétto. St'institûto chi o conprénde 'na schêua pe l'infànçia, e-elementâri e-e médie. A schêua Sàn Pòulo a l'é stæta fondâ inte l'ànno 1893 da-a Sànta Françésca Savério Cabrìn, co-a prìmma sêde ch'a l'êa inte Stràdda Palèstro, inandiâ cómme 'n colêgio privòu con mêzo convìtto, e pöi stramuâ into 1917 inte l'arénte Vìlla Acquarón. In sciâ fìn, da-o 1938, a sò sêde a l'é diventâ o palàçio d'ancheu, ch'o l'êa in prinçìpio 'na dipendénsa da vìlla a quésta colegâ co-in tùnel.
O cazaménto da schêua, insémme a-a gêxa de Sàn Pòulo e a vàrri palàççi rescidençiâli, o l'é stæto tiòu sciù segóndo o stîle raçionâle di ànni '30 do sécolo XX inte l'ànbito de 'n progètto d'espansción urbanìstica tra a pàrte ciù âta de Stràdda Acquarón, Stràdda Françésca Cabrìn, Stràdda Antönio Cròcco e Stràdda Federîgo Dopìn. Inta segónda meitæ de quéllo sécolo gh'é stæto o pasàggio da schêua a-a propiêtæ pùblica[1].
StöiaModìfica
A schêua a l'à fæto stramûo a Castelétto inte l'ànno 1917, ö sæ quànde e móneghe Miscionâie do Sâcro Cheu do Segnô da Sànta Françésca Savério Cabrìn àn acatòu a Vìlla Acquarón, pöi rinominâ Vìlla Màddre Cabrìn in önô da sò fondatrîxe, mòrta inte quéllo ànno. Dónca, gh'é stæto chi stramuòu o colêgio scolàstico con mêzo convìtto fondòu pròpio da-a sànta e che, scìnn-a da-o 1893, o l'êa inte Stràdda Palèstro[2].
Inte l'ànno 1931, a diretôa da schêua a l'êa diventâ a mónega Françésca Savério Savónn-a, ch'a l'à portòu l'institûto a svilupâse cómme un di ciù avoxæ da çitæ. Into 1934 gh'é stæto 'n grànde anpliaménto de l'institûto co-a realizaçión de 'n segóndo cazaménto in stîle raçionâle in sce l'âtro fiànco da Montâ Bachérnia[1][3][4], sôvia a-a gêxa e convénto de Sant'Ànna e da-arénte a-a staçión de mónte de l'ascensô Magénta-Cròcco, conpletòu into 1933[5]. Into 1935 l'institûto o l'à òtegnûo o riconosciménto do tìtolo de licêo.
Co-o sccéuppo da Segónda Goæra Mondiâle, a schêua a l'é stæta tenporaniaménte abandonâ da-e móneghe, co-o cazaménto ch'o l'é stæto in pàrte danezòu inti bonbardaménti aérei da çitæ. Za into 1945 són stæti inandiæ i travàggi pi-â refæta de strutûe, co-a schêua ch'a l'é stæta fîto riavèrta.
Inta segónda meitæ do Nêuveçénto o cazaménto prinçipâ, ö sæ l'ecs Vìlla Acquarón, o l'é stæto vendûo a di privæ çitadìn, vegnìndo trasformòu inte 'n condomìnio rescidençiâle. O palàçio di ànni trénta e o tòcco de pàrco a levànte da Montâ Bachérnia són stæti pe cóntra çedûi a-o Comùn, diventàndo a sêde de l'atoâle schèua Sàn Pòulo, conosciûa cómme institûto conprenscîvo Castelétto ascì[6].
Galerîa d'inmàgineModìfica
A schêua Sàn Pòulo vìsta da-o Palàçio da Supèrba
A mónega Françésca Savério Savónn-a (1897-1950), a diretôa ch'a l'à fæto costroî o cazaménto do '34
A Sànta Françésca Savério Cabrìn (1850-1917), a quæ a l'à fondòu o colêgio scolàstico a Zêna into 1893
NòtteModìfica
- ↑ 1,0 1,1 Pastorino, 1968
- ↑ (IT) Tra la terra e il cielo. Cronologia, in sce msccabrini.it. URL consultòu o 20 lùggio 2022 (archiviòu da l'url òriginâle o 10 frevâ 2018).
- ↑ (IT) Suor Francesca Saverio Savona. Missionaria del Sacro Cuore, in sce diocesisora.it. URL consultòu o 20 lùggio 2022.
- ↑ Orselli & Traverso, 2015, p. 102
- ↑ (IT) Corrado Bozzano, Roberto Pastore e Claudio Serra, Genova in salita, Zêna, Nuova Editrice Genovese, 2014, p. 169, ISBN 978-88-88963-10-5.
- ↑ (IT) Scuola secondaria di 1 grado San Paolo, in sce iccastelletto.gov.it. URL consultòu o 22 lùggio 2022 (archiviòu da l'url òriginâle l'11 frevâ 2018).
BibliografîaModìfica
- (IT) Tommaso Pastorino, Dizionario delle strade di Genova, Tolozzi, 1968.
- (IT) Giampiero Orselli e Patrizia Traverso, Genova che scende e che sale, Zêna, Il Canneto, 2015, ISBN 88-96-43078-X.
Âtri progèttiModìfica
- Wikimedia Commons a contêgne di files in sce schêua Sàn Pòulo de Castelétto
Colegaménti estèrniModìfica
- (IT) Scîto ofiçiâ de l'institûto conprenscîvo Castelétto, in sce iccastelletto.edu.it. URL consultòu o 20 lùggio 2022.
lij_Latn lij_Latn lij_Latn srd_Latn lij_Latn lij_Latn lij_Latn lij_Latn srd_Latn lij_Latn lij_Latn lij_Latn srd_Latn vec_Latn lij_Latn vec_Latn vec_Latn srd_Latn lij_Latn srd_Latn vec_Latn vec_Latn lij_Latn lij_Latn srd_Latn lij_Latn